## Presuda Visokog upravnog suda Republike Hrvatske broj: UsII-18/2014-9 od 27. veljače 2014.

### NN 35/2014 (19.3.2014.), Presuda Visokog upravnog suda Republike Hrvatske broj: UsII-18/2014-9 od 27. veljače 2014.

VISOKI UPRAVNI SUD REPUBLIKE HRVATSKE

632

PRESUDA

Visoki upravni sud Republike Hrvatske u vijeću sastavljenom od sudaca toga suda mr. sc. Ivice Kujundžića, predsjednika vijeća, Eveline Čolović Tomić i Marine Kosović Marković, članica vijeća, te Branke Stipandžija, zapisničarke, u upravnom sporu tužitelja Josipa Kozarića iz Sunje, Vladimira Nazora 9 – općinskog načelnika općine Sunja, protiv rješenja tuženika Vlade Republike Hrvatske, Zagreb, Trg sv. Marka 2, koju zastupa opunomoćenik Boris Milošević, radi istovremenog raspuštanja Općinskog vijeća Općine Sunja i razrješenja općinskog načelnika Općine Sunja i njegovog zamjenika, nakon održane javne rasprave u nazočnosti tužitelja i opunomoćenika tuženika, 27. veljače 2014.

presudio je

I. Odbija se tužbeni zahtjev: »Poništava se rješenje Vlade Republike Hrvatske o istovremenom raspuštanju Općinskog vijeća Općine Sunja i razrješenju općinskog načelnika Općine Sunja i njegovog zamjenika klasa: 022-03/14-09/01, urbroj: 50301-09/06-14-3 od 23. siječnja 2014. (objavljeno u »Narodnim novinama«, broj 9 od 24. siječnja 2014.).

II. Ova presuda objavit će se u »Narodnim novinama«.

Obrazloženje

Osporenim rješenjem istovremeno se raspušta Općinsko vijeće Općine Sunja i razrješuju se općinski načelnik Općine Sunja i njegov zamjenik.

Tužitelj u tužbi ističe da je tuženik u osporenom rješenju istovremeno raspustilo Općinsko vijeće Općine Sunja te razriješilo općinskog načelnika Općine Sunja i njegovog zamjenika koji je izabran zajedno s njim. Stupanjem na snagu osporenog rješenja prestaje mandat članovima općinskog vijeća Općine Sunja i mandat tužitelja kao općinskog načelnika Općine Sunja te mandat Josipa Mlinarića, zamjenika općinskog načelnika Općine Sunja. Tužitelj dalje u tužbi navodi da je ispoštovao sve zakonske odredbe da se donese proračun za 2014. godinu ili barem odluka o Privremenom financiranju za prvo tromjesečje 2014. godine, međutim, jedini cilj većine vijećnika bilo je razriješiti tužitelja dužnosti općinskog načelnika što je odredba članka 85a Zakona o lokalnoj i područnoj (regionalnoj) samoupravi omogućila pošto niti predsjednik vijeća niti vijećnici SDP-a, HSS-a, HSP-a i Hrvatskih laburista – Stranke rada nisu raspravljali o predloženim financijskim dokumentima na sjednici Vijeća, niti prihvatili ono što su tražili, a niti su sami imali kakve druge prijedloge. Ističe da je predsjednik Općinskog vijeća otvorio sjednicu Vijeća na kojoj su bili nazočni svi vijećnici i predložio dnevni red za kojeg su vijećnici glasali sa 7 glasova za i 8 glasova protiv, a nisu dali ni jedan drugi prijedlog. Stoga je predsjednik Vijeća odmah zatvorio sjednicu, odredio stanku, a nakon povratka vijećnika suprotno Poslovniku i unatoč ranijem zatvaranju sjednice predsjednik Vijeća je nastavio voditi sjednicu kao da se ništa nije dogodilo, a nije utvrdio novu sjednicu te je predložio dnevni red kojeg su vijećnici jednoglasno prihvatili te se krenulo s radom po točkama. Predsjednik Vijeća bez otvaranja rasprave odmah je stavio na glasanje prijedlog odluke o privremenom financiranju za koje je glasalo 7 vijećnika za i 8 vijećnika protiv što znači da niti ta odluka nije donesena. Tužitelj posebno ističe da je od tuženika zatražio da se napravi presedan i ne raspusti općinsko vijeće već da se dopusti održavanje još jedne sjednice Općinskog vijeća na kojoj bi se raspravljalo i odlučivalo o prijedlogu proračuna za 2014. godinu odnosno da ga se ne razriješi kao općinskog načelnika jer je jedini cilj većine vijećnika bilo rušenje tužitelja kao općinskog načelnika, a ne neprihvatljivost prijedloga proračuna jer se o prijedlogu nije niti raspravljalo.

Predlaže Sudu da tužbu uvaži i poništi rješenje tuženice.

Tuženik Vlada Republike Hrvatske u cijelosti osporava tužbu kao neosnovanu. Navodi da ustraje na ocjeni da su ispunjeni uvjeti za istovremeno raspuštanje Općinskog vijeća Općine Sunja i razrješenje općinskog načelnika Općine Sunja i njegovog zamjenika propisani člankom 85a Zakona o lokalnoj i područnoj (regionalnoj) samoupravi (»Narodne novine«, broj 33/2001., 60/2001., 129/2005., 109/2007., 125/2008., 36/2009., 150/2011., 144/2012. i 19/2013.-proč.tekst.). Zakon o lokalnoj i područnoj (regionalnoj) samoupravi je sustavni propis kojim se uređuju jedinice lokalne i područne (regionalne) samouprave i njihov djelokrug i ustrojstvo, način rada njihovih tijela, nadzor nad njihovim aktima i radom te druga pitanja od značaja za njihov rad. Tim su Zakonom propisana tijela jedinice lokalne i područne (regionalne) samouprave te ovlasti odnosno poslovi koje ta tijela obavljaju. Tuženik dalje navodi da je člankom 85a citiranog Zakona propisano da će na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno raspustiti predstavničko tijelo i razriješiti općinskog načelnika, gradonačelnika odnosno župana i njegovog zamjenika koji je izabran zajedno s njima ako u zakonom određenom roku ne bude donesen proračun odnosno odluka o privremenom financiranju. U odnosu na navode tužitelja da je ispoštovao sve zakonske odredbe u pogledu podnošenja prijedloga proračuna za 2014. godinu odnosno prijedloga odluke o Privremenom financiranju za prvo tromjesečje 2014. godine te da je većina vijećnika neusvajanjem tih akata iskoristila mogućnost propisanu navedenom odredbom članka 85a Zakona da ga se razriješi dužnosti općinskog načelnika, ukazuje se na odredbu članka 48. stavak 1. točka 1. Zakona o lokalnoj i područnoj (regionalnoj) samoupravi, prema kojem općinski načelnik priprema prijedloge općih akata. Temeljem članka 69. tog Zakona proračun donosi predstavničko tijelo jedinice lokalne i područne (regionalne) samouprave u skladu sa posebnim zakonom. Prema članku 70. istog Zakona, ukoliko se proračun za narednu računsku godinu ne može donijeti prije početka godine za koju se donosi vodi se privremeno financiranje i to najduže razdoblje od tri mjeseca. Odluku o privremenom financiranju donosi predstavničko tijelo u skladu sa zakonom i svojim poslovnikom. Odredbom članka 6. stavak 3. Zakona o proračunu (»Narodne novine«, broj 87/2008. i 136/2012.) propisano je da proračun donosi predstavničko tijelo za proračunsku godinu koja odgovara kalendarskoj godini i to prije početka godine na koju se odnosi. Sukladno članku 13. navedenog Zakona izvršno tijelo odgovorno je svojem predstavničkom tijelu za planiranje i izvršavanje proračuna o čemu ga izvještava na način propisan tim zakonom. Člankom 37. stavak 4. Zakona, propisano je da općinski načelnik utvrđuje prijedlog proračuna i projekcija te ih podnosi predstavničkom tijelu na donošenje do 15. studenog tekuće godine. Pri tome tuženik ukazuje i na odredbe članka 39. i 42. tog Zakona kojim je propisano da predstavničko tijelo donosi proračun za iduću proračunsku godinu do konca tekuće godine i to u roku koji omogućuje promjenu proračuna s 1. siječnjem godine za koju se donosi proračun. Ukoliko predstavničko tijelo ne donese proračun prije početka proračunske godine privremeno se na osnovi odluke o privremenom financiranju nastavlja financiranje poslova funkcije programa tijela jedinice lokalne i područne (regionalne) samouprave i drugih proračunskih i izvan proračunskih korisnika. Odluku o privremenom financiranju donosi predstavničko tijelo. U konkretnom slučaju razvidno je da su članovi Općinskog vijeća Općine Sunja u skladu s navedenim zakonskim odredbama odlučivali o prijedlogu odluke o privremenom financiranju za prvo tromjesečje 2014. godine koji nije usvojen.

Tuženik, prijedlog tužitelja, da se napravi presedan i ne raspusti Općinsko vijeće Općine Sunja i ne razriješi njega kao općinskog načelnika, te da se dopusti održavanje još jedne sjednice Općinskog vijeća na kojem bi se raspravljalo i o odlučivalo o prijedlogu proračuna za 2014. godinu, ocjenjuje u potpunosti neprihvatljivim i protivnim važećim zakonskim odredbama kojima su propisani rokovi vezano za donošenje proračuna, odnosno odluke o privremenom financiranju koji ni sud ni stranke ne mogu mijenjati. Naime, iz odredbe članka 70. Zakona o lokalnoj i područnoj (regionalnoj) samoupravi nedvojbeno proizlazi da s proračun za narednu proračunsku godinu mora donijeti prije početka godine za koju donosi. U svezi s tim prijedlog tužitelja je protivan zakonu.

Tuženik predlaže da Sud tužbu tužitelja odbije kao neosnovanu.

Tužbeni zahtjev nije osnovan.

U dokaznom postupku Sud je izvršio uvid u skraćeni zapisnik sa 7. sjednice Općinskog vijeća Općine Sunja održanoj u Općinskoj vijećnici dana 30. prosinca 2013., podnesak tužitelja klasa: 023-01/14-01/01, urbroj: 2176/17-01-14-2 od 2. siječnja 2014., upućen Ministarstvu uprave, kojim se Ministarstvo uprave obavještava da Općinsko vijeće Općine Sunja nije donijelo proračun Općine za 2014. godinu niti odluku o Privremenom financiranju za prvo tromjesečje 2014. godine, podnesak tužitelja od 10. siječnja 2014. upućen Ministarstvu uprave kojim se traži nadzor zakonitosti rada Općinskog vijeća Općine Sunja, prijedlog Ministarstva uprave, klasa: 023-01/14-01/5, urbroj: 515-02-02-01/2-14-3 od 8. siječnja 2014., za raspuštanje Općinskog vijeća Općine Sunja i razrješenje općinskog načelnika Općine Sunja i njegovog zamjenika, te imenovanje povjerenika Vlade Republike Hrvatske.

Odredbom članka 85a Zakona o lokalnoj i područnoj (regionalnoj) samoupravi (»Narodne novine«, broj 33/2001., 60/2001., 129/2005., 109/2007., 125/2008., 36/2009., 150/2011., 144/2012. i 19/2013.) određeno je da će na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno raspustiti predstavničko tijelo i razriješiti općinskog načelnika, gradonačelnika odnosno župana i njegovog zamjenika koji je izabran zajedno s njim ako u zakonom određenom roku ne bude donesen proračun odnosno odluka o privremenom financiranju.

Slijedom obavijesti tužitelja – Općinskog načelnika Općine Sunja, klasa: 023/01/14-01/01, urbroj: 2176/17-01-14-2 od 2. siječnja 2014., nesporno je utvrđeno da u Općini Sunja u zakonom određenom roku nije donijet proračun Općine za 2014. godinu niti odluka o privremenom financiranju. Sukladno članku 48. stavak 1. točka 1. Zakona o lokalnoj i područnoj (regionalnoj) samoupravi općinski načelnik priprema prijedloge općih akata. Temeljem članka 69. Zakona, proračun donosi predstavničko tijelo jedinica lokalne i područne (regionalne) samouprave u skladu s posebnim zakonom. Pri tome valja istaknuti da je Zakonom o proračunu (»Narodne novine«, broj 87/2008. i 136/2012.) kao posebnim propisom kojim se među ostalim uređuje planiranje, izrada, donošenje i izvršavanje proračuna, proračunski nadzor i druga pitanja vezana uz upravljanje javnim financijama propisano je da se proračun donosi za proračunsku godinu i vrijedi za tu godinu.

Sukladno članku 13. navedenog Zakona, izvršno tijelo odgovorno je svojem predstavničkom tijelu za planiranje i izvršavanje proračuna o čemu ga izvještava na način propisan tim zakonom. Člankom 37. stavak 4. Zakona, propisano je da općinski načelnik utvrđuje prijedlog proračuna i projekcija te ih podnosi predstavničkom tijelu na donošenje. U postupku je nedvojbeno utvrđeno da Općinsko vijeće Općine Sunja nije u zakonom određenom roku donijelo proračun ni odluku o privremenom financiranju. Na temelju navedenog, Ministarstvo uprave je ocijenilo da su se ispunili uvjeti iz članka 85a Zakona o lokalnoj i područnoj (regionalnoj) samoupravi slijedom čega je tuženik Vlada Republike Hrvatske donijelo osporeno rješenje.

Sud u cijelosti prihvaća utvrđenje tuženika glede zahtjeva tužitelja da se učini presedan i ne raspusti Općinsko vijeće Općine Sunja i ne razriješi njega kao Općinskog načelnika, te da se dopusti održavanje još jedne sjednice Općinskog vijeća na kojoj bi se raspravljalo i odlučivalo o prijedlogu proračuna za 2014. godinu kao neprihvatljivom i protivnom važećim zakonskim odredbama, kojima su propisani rokovi, vezani za donošenje proračuna odnosno odluke o Privremenom financiranju.

Slijedom iznijetog, utvrdivši da je osporeno rješenje zakonito, Sud je na temelju članka 57. stavak 1. Zakona o upravnim sporovima (»Narodne novine«, broj 20/10. i 143/12.) odlučio kao u točki 1. izreke.

Temeljem članka 85.c stavak 5. Zakona o lokalnoj i područnoj (regionalnoj) samoupravi, ova presuda će se objaviti u »Narodnim novinama«.

Broj: UsII-18/2014-9

Zagreb, 27. veljače 2014.

Predsjednik vijeća

Ivica Kujundžić, v. r.

Presuda, NN 35/2014-632